Jurnalistul Cristian Tudor Popescu a comentat în studioul Digi24 ultimele 10 minute din partida Simonei Halep cu Karolina Pliskova.

„Simona a stat sub foc şi a rezistat, asta e ecuaţia matematică - dacă reuşeşte să reziste la obuzele lui Pliskova.

A arătat din nou ce inimă mare.

Simona nu a avut probleme cu glezna, s-a simţit bine până acum în turneu, s-a putut duce la orice fel de mingi, la limită, şi-a forţat picioarele fără frică, ceea ce e important. Apoi psihicul pe care şi l-a construit. Este un psihic muncit, stabilitatea pe care a dovedit-o pentru că meciurile nu au fost simple.

Ea a lucrat după Miami la mintea ei, la interiorul ei, ca şi cum şi-ar fi pregătit muşchii braţelor, picioarelor.

De aceea e în finala Roland Garros. Nimic nu e întâmplător şi cu atât mai puţin în tenis. Simona este campioana inimii.

În spatele acestui rezultat sunt trei săptămâni de muncă de ocnaş, zi de zi, a bătut mingea cu adversarii, muncind la rever, la dreaptă, să repeţi de 200 de ori continuu aceeaşi lovitură”, a comentat jurnalistul după victoria care a dus-o pe Simona Halep în finala Roland Garros.